नेता ने मंत्री के रिश्तेदार का पद छिनवाया, विधायक ने बड़े नेता को दी गाली
Rajasthan Bureaucracy Politics Unheard Stories   नजदीकी समझ गया कि नेताजी के दिल पर गहरी चोट लगी है। चोट को सहलाने पर दिल के असली उद‌्गार सामने आ गए।
बड़े और कुलीन लोगों के समाराेहों में कीमती उपहारों का लेद-देन नई बात नहीं है, यह पुरानी परंपरा रही है। नजराना का उल्लेख इतिहास में भी मिलता है। यह परंपरा अब भी बदस्तूर जारी है।
पिछले काफी समय से एक कीमती भेंट सियासी हलकों में चर्चा का विषय बनी हुई है। सत्ताधारी पार्टी के एक सत्ताधीष के यहां शादी समारोह था।
इस समारोह में विपक्षी पार्टी की एक सत्तासीन चर्चित महिला नेता ने एक कीमती हार उपहार में दिया। संयोग से उस वक्त कोई अहम सियासी घटनाक्रम चल रहा था इसलिए कोई बड़ा नेता समारोह में नहीं पहुंचा था।
अब सोने की चमक छिपती थोड़े ही है, बात बाहर आ गई। सजातीय नेता की शादी में दिया गया यह हार का उपहार कई वजहों से चर्चित हो रहा है।
विपक्षी पार्टी की नेता पूर्वी राजस्थान से चुनाव लड़ने की इच्छुक हैं। अब बातें करने वाले कई अटकलें लगा रहे हैं, सियासी मायने भी निकाले जा रहे हैं। अब विरोधी दल में हुए तो क्या हुआ, शिष्टाचार तो निभाया ही जाता है।
पूर्व मंत्री और पूर्व ब्यूरोक्रेसी के मुखिया के बीच जमीनी जंग
किसी जमाने में अच्छे दोस्त रहे एक पूर्व मंत्री और एक रिटायर्ड बड़े ब्यूरोक्रेट के बीच इन दिनों तलवारें खिंची हुई हैं। विवाद इतना बढ़ गया कि बात मुकदमेबाजी तक पहुंच गई।
विवाद की शुरुआत जमीन के रास्ते को लेकर हुई, धीरे-धीरे मामला आगे बढ़ता गया। दशकों की दोस्ती दुश्मनी में बदल गई। जर, जोरू और जमीन ही लड़ाई का सनातन कारण रहा है। इन तीन की लड़ाई के आगे दोस्ती गौण होना तय है, इतिहास तो यही बताता है।
​रिटायर्ड ब्यूरोक्रेट प्रदेश की नौकरशाही के मुखिया रह चुके हैं। पूर्व मंत्री का सत्ता वाली पार्टी से ताल्लुक है। राजनीति से लेकर प्रशासनिक गलियारों तक में इस अनबन की खूब चर्चा हो रही है। जिंदगी भर अच्छे दोस्त इतनी से बात के लिए दुश्मन बन जाएं, इस पर हर कोई अचंभित है।
शराब घोटाले के दस्तावेज मचाएंगे सियासी हलचल
शराब का व्यापार सरकारों के लिए धन उगाही का बड़ा सोर्स है। शराब के कारोबारी से लेकर मैन्यूफैक्चरर्स तक सबकी चांदी होती है, यह आम धारणा है।
जिस तरह दिल्ली में शराब घोटाले ने सियासी हलचल मचाई, उसी तरह के दस्तावेज राजस्थान में भी मिलने का दावा किया जा रहा है। विपक्षी पार्टी के कुछ नेताओं ने अपनी पूरी विंग को इन दिनों शराब से जुड़े दस्तावेजों को जुटाने में लगा रखा है।
सत्ता वाली पार्टी के एक नेता का नाम इसमें प्रमुखता से उछल रहा है। विपक्षी पार्टी जल्द शराब घोटाले को लेकर अभियान शुरू करने की तैयारी में है।
दावा किया जा रहा है कि दस्तावेज सार्वजनिक होने के बाद पूरे चुनाव का नरेटिव बदल जाएगा। कुछ दस्तावेज जुटा लिए गए हैं, बाकी पर काम चल रहा है।
नजदीकी से विरोधी बने नेता ने मंत्री के रिश्तेदार का पद छिनवाया
दोस्त या नजदीकी अगर विरोधी बन जाता है तो उसकी मारक क्षमता दोगुनी हो जाती है। सत्ता वाली पार्टी में लंबी एक्सरसाइज के बाद नेताओं को संगठन में पद मिले।
मंत्री के एक रिश्तेदार भी सचिव पद के लिए दावेदार थे और उन्हें पद मिलना तय था। प्रभारी के पास लिस्ट में नाम भी फाइनल हो गया था।
प्रभारी की लिस्ट का पता मंत्री के पुराने नजदीकी और अब विरोधी को लग गया, लगे हाथ ऑपरेशन चालू हुआ।
मंत्री विरोधी ने पड़ौसी राज्य के एक प्रभावशाली नेता से ऐसी अप्रोच लगवाई कि मंत्री के रिश्तेदार का नाम कट गया।
मंत्री को इसका पता लगा तो पुराने नजदीकी और अब विरोधी को फोन करके पुरानी दोस्ती की दुहाई दी लेकिन बात नहीं बनी। तीर तरकश से निकल चुका था।
विधायक की गाली से निकली सियासी बात
राजनीति में कब क्या हो जाए, कुछ नहीं कहा जा सकता,यहां सब कुछ हालात के हिसाब से बनता और बिगड़ता है। सत्ता वाली पार्टी के एक अल्पसंख्यक विधायक प्रदेश के मुखिया की तारीफ करते नहीं थकते थे। अब भी सार्वजनिक रूप से तारीफ करते हैं। पिछले दिनों विधायकजी को किसी ने गालियों की बौछार करते सुना।
नजदीकी समझ गया कि नेताजी के दिल पर गहरी चोट लगी है। चोट को सहलाने पर दिल के असली उद‌्गार सामने आ गए। अंदर की बात यह है कि विधायकजी की सीट पर प्रदेश के मुखिया के बेटे का नाम सुझा दिया। उसके बाद से नेताजी टेंशन में हैं। विरोधी भी सक्रिय हो गए हैं।
मंत्रियों की आंख की किरकिरी बने पुलिस अफसर को बदला, लेकिन नुकसान हो चुका
राजधानी में विनाश रोककर विकास करने वाली एजेंसी में लंबे समय से मंत्रियों की आंख की किरकिरी बने पुलिस अफसर की विदाई हो गई।
पुलिस अफसर की विदाई तो हो गई लेकिन राजधानी के जिले में ही लगा दिया। अफसर से खार खाए मंत्रीजी के नजदीकियों ने इस पर चर्चा की तो जवाब गौर करने लायक था।
मंत्रीजी ने इस बात पर दुख जताया कि अब भले बदल दिया लेकिन जो सियासी नुकसान करना था वह कर दिया।
मतलब वोट बैंक पर चोट तो हो ही गई। पुलिस अफसर शहरी विकास वाली एजेंसी में रहते हुए अनेक कारणों से चर्चा में रहे,लेकिन ऊपरी हाथ के भ्रम में सब चलता रहा।
जबसे पार्टी के सबसे पावरफुल नेता ने बैठक में अफसरों के हावी होने का जिक्र छेड़ा उसके बाद से कुछ असर भी दिख रहा है।
मंत्री को हैदराबाद वाले नेता ने दिया बड़ा ऑफर
पिछले दिनों हैदराबाद वाले नेताजी से युवा नेता के समर्थक शेखावाटी के चर्चित मंत्री ने मुलाकात की। सियासी रूप से ओपन माइंडेड मंत्रीजी की हैदराबाद वाले नेता से हुई इस मुलाकात के पीछे कुछ न कुछ जरूर बताया जा रहा है।
मंत्रीजी सत्ता वाली पार्टी के सिंबल पर लड़ने के इच्छुक कम ही हैं,उनके समर्थक और क्षेत्र के लोग भी जानते हैं।
हैदराबाद वाले नेताजी ने मंत्रीजी को बड़ा ऑफर दिया है, नेताजी उसके सियासी गुणा भाग में लगे हैं। इस ऑफर को स्वीकारने या इनकार करने पर अभी मंथन चल रहा है, चुनावों से पहले फैसला हो जाएगा।
इलेस्ट्रेशन : संजय डिमरी
एंकर: अमित शर्मा
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
सर्वे में हारने वाले मंत्री-विधायकों के टिकट खतरे में:नेताजी की पत्नी को करोड़ों की जमीन अलॉट; पूर्व सीएम की सभा पर लगा जुर्माना